b'\n_START_ARTICLE_\nMedzvezdna snov\n_START_PARAGRAPH_\nM\xc3\xa8dzv\xc3\xa9zdna sn\xc3\xb3v je v astronomiji plin in kozmi\xc4\x8dni prah, ki pre\xc5\xbeema medzvezdni prostor, oziroma snov, ki obstaja med zvezdami znotraj galaksij. Mezvezdna snov napolnjuje medzvezdni prostor in se po\xc4\x8dasi me\xc5\xa1a z okoli\xc5\xa1ko medgalakti\xc4\x8dno snovjo. Energija v obliki elektromagnetnega valovanja, ki se nahaja znotraj istega prostora, je medzvezdno sevalno polje._NEWLINE_Medzvezdno snov sestavlja po zemeljskih standardih zelo redka me\xc5\xa1anica ionov, atomov, molekul, ve\xc4\x8djih pra\xc5\xa1nih zrn, kozmi\xc4\x8dnih \xc5\xbearkov in galakti\xc4\x8dnih magnetnih polj  V medzvezdni snovi je masni dele\xc5\xbe pribli\xc5\xbeno 99\xc2\xa0% medzvezdnega plina, prahu pa 1\xc2\xa0%. Gostote so od nekaj tiso\xc4\x8d do nekaj sto milijonov delcev na kubi\xc4\x8dni meter. Povpre\xc4\x8dna vrednost v Galaksiji je milijon delcev na kubi\xc4\x8dni meter. Kot posledica prvotne nukleosinteze je v plinu pribli\xc5\xbeno 90\xc2\xa0% vodika in 10\xc2\xa0% helija po \xc5\xa1tevilu jeder z majhnimi dodatki te\xc5\xbejih elementov (\xc2\xbbkovin\xc2\xab\xc2\xa0v astronomskem pomenu)._NEWLINE_Medzvezdna snov ima v astrofiziki pomembno vlogo zaradi posredovalne vloge med telesi na zvezdnih in galakti\xc4\x8dnih lestvicah. Zvezde nastajajo v najgostej\xc5\xa1ih obmo\xc4\x8djih medzvezdne snovi, molekularnih oblakih in oskrbujejo medzvezdno snov s snovjo in energijo prek planetarnih meglic, zvezdnih vetrov in supernov. To medsebojno delovanje med zvezdami in medzvezdno snovjo pomaga dolo\xc4\x8diti stopnjo pri kateri galaksija iz\xc4\x8drpa svojo plinsko vsebino in zato njeno \xc5\xbeivljenjsko dobo tvorbe aktivnih zvezd.'